本土騎師捍衛皐月賞 戶崎圭太成功擊退雷神
2024年04月15日 09:13
東網電視
更多新聞短片
Justin Milano(13號)後上贏出今屆皐月賞。
尋日喺日本中山競馬場,舉行咗日本三冠大賽首關皐月賞(日本二千堅尼),呢場共17匹三歲精英角逐嘅2000米一級賽,末段競爭相當激烈,3駒以半馬位距離分先後,最終戶崎圭太策騎Justin Milano,以破紀錄時間1分57秒1後上贏馬,莫雷拉策騎Cosmo Kuranda力追以頸位不敵得亞,川田將雅策騎Jantar Mantar屈居季軍。
由友道康夫訓練嘅Justin Milano,今仗完成3戰不敗驕人紀錄,而此駒已經報名葉森打吡,不過練者表示暫時仍會集中本土發展,下一場目標就會係5月26日舉行嘅日本打吡大賽。
戶崎圭太臨門力拒莫雷拉來犯,粉碎後者上周甫來即贏櫻花賞,相隔一周再贏G1好夢,近年嘅皐月賞,雖然不乏海外騎師加入戰團,往績依然大利本土騎師。以近7屆賽事,除咗一屆由長駐日本嘅李慕華勝出外,就由3位本土騎師包辦各贏兩屆,包括已掛靴從練福永祐一、橫山武史同戶崎圭太,後者對上一次贏馬,於2018年策騎「金紀元」勝出。
至於雷神雖然失落呢場G1頭馬,但尾場憑「里見」系名下Satono Reve埋齋下,全日成功中三元。